**Gépjárműipari Régiók Szövetsége**

**HU**

**Nyilatkozat az igazságos, méltányos és sikeres átállásért**

A Gépjárműipari Régiók Szövetsége, amely az erős gépjárműipari ágazatokkal, ezen belül beszállítóiparral rendelkező régiók szövetsége, teljes mértékben elismeri, hogy határozott fellépésre van szükség az EU éghajlat-politikai céljainak eléréséhez. Valamennyi közlekedési módnak fenntarthatóbbá kell válnia, és a közúti közlekedésnek lényegesen csökkentenie kell a kibocsátást. Tisztában vagyunk azzal, hogy ez változásokat fog eredményezni régióinkban.

Biztosítani kívánjuk, hogy ez az átalakulás a közúti közlekedésben és a gépjárműiparban méltányos és sikeres legyen régióink és a lakosság, valamint a teljes értéklánc vállalatai számára, garantálva, hogy egyetlen régió se maradjon le.

A szövetség cselekvésre szólítja fel az EU-t az alábbiak elérése érdekében.

1. Egy olyan **európai mechanizmus** mielőbbi létrehozása, amely **támogatja az igazságos, méltányos és sikeres átállást az európai gépjárműipari és beszállítói ágazat régiói számára**, többek között a különböző európai alapok és programok **további** **célzott költségvetési tételeinek** észszerűsítése révén.
2. Részletes **területi hatásvizsgálat** elvégzése (regionális szinten) **a gépjárműiparban végbemenő átalakulás következményeiről**, amely a méltányos átállás keretének kiindulópontja lenne, beleértve a regionális növekedésre és munkahelyteremtésre gyakorolt **hatás részletes feltérképezését** is.
3. A régiók és a kkv-k előtt álló közös kihívások és lehetőségek kezelése a **gépjárműipari ellátási lánc** tekintetében, amelyet különösen érint a hajtáslánccal kapcsolatos áttérés.
4. A **(regionális) munkaerő átképzésének és továbbképzésének** támogatása annak érdekében, hogy régióinkban elkerülhető legyen a munkahelyek megszűnése. A készségfejlesztési paktum uniós szintű keretével, és különösen a **Gépjárműipari Készségfejlesztési Szövetséggel (Automotive Skills Alliance)** szoros együttműködésben a releváns készségekre vonatkozó kínálat és kereslet nyomon követése és a jövőbeli igények előrejelzése.
5. Az európai gépjárműiparban **az ipari átalakulásra és innovációra** vonatkozó erős kutatási keret továbbfejlesztése, növelve a stratégiai és kritikus fontosságú nyersanyagok ellátási láncának ellenálló képességét.
6. Rugalmasság biztosítása az **állami támogatásokra vonatkozó iránymutatásokban** (beleértve a csoportmentességi rendeletet is) annak érdekében, hogy a gépjárműipari régiók irányíthassák és kezelhessék ezt az átalakulást, és elkerülhessék annak negatív hatásait. A helyi és regionális önkormányzatokat támogató intézkedések bevezetése annak érdekében, hogy a közbeszerzés révén felgyorsítsák az **innovatív technológiák** elterjedését.
7. A régiók támogatása a **nyilvánosan hozzáférhető elektromos és egyéb töltőállomások** telepítésében az elektromos járművek és a kibocsátásmentes és alacsony szén-dioxid-kibocsátású alternatív üzemanyagokat használó járművek elterjedésének előmozdítása érdekében. A területi és társadalmi kohézió szempontjából elengedhetetlen, hogy ezek az állomások minden régióban rendelkezésre álljanak, és határokon átnyúlóan interoperábilisek legyenek.
8. A **rendelkezésre álló köz- és magánbefektetési alapoknak** a különböző technológiai megoldásokra (pl. villamosítás, hidrogéntechnológiák és szintetikus üzemanyagok) történő **összpontosítása** az európai gépjárműipar versenyképességének és innovációjának biztosítása érdekében.
9. **Többszintű kormányzási és partnerségi megközelítés** kialakítása ehhez az átálláshoz a megfelelő és hatékony szakpolitikai tervezés, költségvetési fellépés, valamint az összes érdekelt féllel és hatósággal minden szinten – beleértve az Európai Bizottságot, a Tanácsot és az Európai Parlamentet – folytatott párbeszéd érdekében.
10. Ennek a szövetségnek, mint a gépjárműipari és beszállítói régiók **koordinációja** legfontosabb **nyílt platformjának**, a támogatása, hogy ezek a régiók regionális, nemzeti és európai szinten együtt tudjanak működni, szoros összhangban a meglévő kezdeményezésekkel az átállás sikere érdekében.

**TOVÁBBI HÁTTÉR-INFORMÁCIÓK**

Az EU 2030-ra vonatkozó éghajlat-politikai céltervének végrehajtása, valamint az emberek és a vállalkozások mobilitási feltételeinek, az akadálymentességnek, valamint az éghajlat- és környezetvédelemnek a társadalmi egyensúly melletti javítására irányuló célkitűzések elérése érdekében 2030-ig drasztikusan, legalább 55%-kal kell csökkenteni az üvegházhatásúgáz-kibocsátást, 2050-re pedig el kellene érni a teljes klímasemlegességet. Más ágazatok mellett erőfeszítéseket kell tenni a közlekedésből származó kibocsátások csökkentése érdekében is.

A gépjárműipar az egyik olyan iparág, amelyet a leginkább érint ez a szükséges változás. A hajtáslánc-technológiára való átállás mellett a beágyazott és összekapcsolt digitalizáció jelentős változást fog jelenteni az értékteremtési folyamatokban. A jövő járművei a dolgok felhőalapú internetének részét fogják képezni. Ez jelentős hatással lesz a gépjárműipari ökoszisztémára.

E célkitűzések eléréséhez alapvető, átfogó átalakulási folyamatra lesz szükség az európai gépjárműipari ökoszisztémákban, és mindez óriási hatással lesz a regionális gazdasági növekedésre, a munkahelyteremtésre és a további innovációra. A gépjárműipar határokon átnyúló ellátási láncokkal rendelkezik (erős regionális beágyazottsággal). Ehhez európai szintű megközelítésre van szükség. Sürgős szükség van az átállásra, azonban azt fokozatosan és olyan ütemben kell végrehajtani, amely lehetővé teszi az ipar és a munkaerőpiac alkalmazkodását.

Emellett ez az átalakulás a gépjárműipari értékláncuk méretének, volumenének és struktúrájának megfelelően fogja érinteni a régiókat. Ezért a régióknak eltérő kihívásokkal kell szembenézniük, és eltérő alkalmazkodási stratégiákra lesz szükségük. A gazdaságra és a foglalkoztatásra gyakorolt helyi és regionális következményeket, valamint az új, klímasemleges autóipar lehetséges tendenciáit azonban mindeddig nem értékelték és nem kezelték megfelelően.

Ezt az átmenetet megfelelő értékeléseknek, hatékony szakpolitikai tervezésnek és költségvetési intézkedéseknek kell kísérniük. Az Európai Globalizációs Alkalmazkodási Alap e tekintetben kulcsfontosságú eszköz. Kiindulópontként regionális szintű részletes hatásvizsgálatot kell végezni.

A Gépjárműipari Régiók Szövetsége komoly erőfeszítéseket fog tenni az európai gépjárműiparban kitűzött éghajlat-politikai célok elérése érdekében, ugyanakkor megerősíti a regionális ipari ökoszisztémákat és az értékteremtést.